

Dunavarsány Város Önkormányzatának

Polgármestere

🖂 2336 Dunavarsány, Kossuth Lajos utca 18., [titkarsag@dunavarsany.hu](mailto:titkarsag@dunavarsany.hu)

🕿 24/521-040, 24/521-041, Fax: 24/521-056

[www.dunavarsany.hu](http://www.dunavarsany.hu)

# ELŐTERJESZTÉS

*Dunavarsány Város Önkormányzata Képviselő-testületének*

*2013. február 12-i rendes ülésére*

**Hiv.szám:** 970/2013. **Tárgy:** Javaslat részvényvásárlásra

**Tisztelt Képviselő-testület!**

A víziközmű-szolgáltatásról szóló 2011. évi CCIX. törvény alapján víziközmű kizárólag az állam, települési önkormányzat vagy a települési önkormányzatok társulásainak tulajdonába tartozhat, illetve az üzemeltető társaság szolgáltatási területén a felhasználói egyenértéknek el kell érnie az 50.000-et, de célszerű már a törvényből következő 150.000-et. Korábban a 2012. évben a Dunavarsány és Térsége Önkormányzati Szennyvíztársulás Szigetszentmiklós Város Önkormányzatának adott csatlakozási szándéknyilatkozatot az általa elképzelt üzemeltető irányába, azonban Szigetszentmiklós nem az önkormányzati tulajdonú társasághoz csatlakozott, hanem a Fővárosi Vízművekhez, ezáltal a nyilatkozat tárgytalanná vált.

Dunavarsány és térsége esetében két szolgáltató jöhet szóba. A gyáli székhelyű Dél-Pest Megyei Víziközmű Szolgáltató Zártkörűen Működő Részvénytársaság (DPVM Zrt.) és a ceglédi székhelyű Önkormányzati Kommunális és Víziközmű Üzemeltető Kft. (Ökovíz Kft.). A két társaság közel azonos feltételekkel képzeli el a víziközműveink üzemeltetését. Jelentős eltérés nincs. A mellékletként csatolt alapszabályzat szerint az önállóságunk biztosítva van, illetve a társaság irányításában súlyunknak megfelelő helyet tudunk biztosítani. A DPVM Zrt. földrajzi helyzetéből adódóan ideálisabb döntés, mivel a már csatlakozott tagok között láthatjuk a következőket: Dunaharaszti, Gyál, Vecsés, Kiskunlacháza, Szigethalom, Ócsa stb., és a székhelye a Pest megyében létrejött társaságok közül is kedvező térségünk számára. A likviditási helyzetét tekintve a DPVM Zrt. kiemelkedően erősebb, mint az Ökovíz Kft., illetve nagyobb az üzemeltetői, szakmai tapasztalata.

Dunavarsány területén található Dunavarsány és Térsége Szennyvíztisztító Telepnek nincs végleges üzemelési engedélye. A Gyálon lévő komoly jogi, szakmai tapasztalat és az engedélyező hatóságoknál szerzett jó kapcsolat révén reális esély lehet a telep engedélyeinek gördülékenyebb megszerzésére.

A Dunavarsány és Térsége Önkormányzati Szennyvíztársulás (továbbiakban DTÖSZ) már döntött arról, hogy támogatja a Dél-Pest Megyei Víziközmű Szolgáltató Zrt-t, hogy a Társulást alkotó települések viziközműveit üzemeltesse.

A DPVM Zrt. alapszabályzata rögzíti, hogy a társaság fő feladata a közműves ivóvízellátás és a közműves szennyvízelvezetés, -kezelés és –tisztítás a közigazgatási területeiken lévő víziközmű rendszerek működtetésével. A részvénytársaság alaptőkéje 19.800.000,- Ft készpénzből áll, amely az összes részvény névértékének összege. A részvények névértéke 100.000,- Ft/részvény.

A DTÖSZ javasolja, hogy a társulásban részt vevő önkormányzatok mindegyike vásároljon 100.000,- Ft-os névértékű részvényt, amellyel a minimális tulajdonszerzés megvalósul.

A részvényvásárlást a fentiekre hivatkozva a gyáli székhelyű DPVM Zrt-ben javasoljuk.

**Határozati javaslat**

**Dunavarsány Város Önkormányzatának Képviselő-testülete**

1. **a Dél-Pest Megyei Víziközmű Szolgáltató Zrt-ben (2360. Gyál, Kőrösi út 190., cégjegyzékszám: 13-10-041281) 100.000 Ft, azaz Egyszázezer forint névértékű részvényt kíván vásárolni, amely részvény vásárlásával tulajdonosi jogokat gyakorol a cégbejegyzést követően a gazdasági társaságban.**
2. **a c) pont szerinti adásvételi szerződés aláírásától számított 8 napon belül intézkedik a részvény alaptőke emeléssel megvalósuló vásárlása ellenértékének átutalásáról.**
3. **felhatalmazza a Polgármestert az a) pont szerinti részvény adásvételi szerződésének, valamint a tulajdonosi jogok gyakorlásához szükséges egyéb dokumentumoknak, okiratoknak az aláírására és a szükséges intézkedések megtételére.**

**Határidő: azonnal**

**Felelős: Polgármester**

**A határozati javaslat elfogadása egyszerű szótöbbséget igényel.**

**Melléklet: Alapszabály**

**Az előterjesztést tárgyalta:** Pénzügyi, Jogi és Ügyrendi Bizottság

**Az előterjesztést készítette** Vágó Istvánné gazdasági osztályvezető

**Dunavarsány, 2013. február 11.**

**Bóna Zoltán**

**polgármester**

**Az előterjesztés törvényes:**

**dr. Szilágyi Ákos**

**jegyző**